EIROPAS SAVIENĪBAS CIVILDIENESTA TIESAS SPRIEDUMS

(viena tiesneša sastāvā)

2016. gada 14. jūnijā

Elia Fernández González

pret

Eiropas Komisiju

“Civildienests — Pagaidu darbinieks — Darbinieks, kas ieņem amatu Eiropas Komisijas komisāra birojā — Pagaidu darbinieka pieņemšana darbā atbilstoši Pārējo darbinieku nodarbināšanas kārtības 2. panta b) punktam — Nosacījums, ka ir jāpārtrauc jebkāda veida darba tiesiskās attiecības ar Komisiju uz sešiem mēnešiem — 3.2 punkts Komisijas 2005. gada 28. jūlija dokumentā D(2005) 18064 par pagaidu darbinieku pieņemšanu darbā atbilstoši Pārējo darbinieku nodarbināšanas kārtības 2. panta b) un d) punktam pastāvīgās amata vietās, ja nav konkursu izturējušu kandidātu”

Priekšmets

Prasība, kura celta saskaņā ar LESD 270. pantu, kas piemērojams EAEK līgumam atbilstoši tā 106.a pantam, un ar kuru Elia Fernández González lūdz, pirmkārt, atcelt Eiropas Komisijas 2014. gada 14. novembra lēmumu, ar kuru ir noraidīta viņas kandidatūra uz pagaidu darbinieka amatu, uz kuru attiecas paziņojums par vakanci COM/2014/2036, kā arī 2015. gada 22. maija lēmumu, ar kuru ir noraidīta viņas sūdzība, un, otrkārt, atlīdzināt finansiālo un morālo kaitējumu, kas viņai esot nodarīts

Nolēmums

Prasību noraidīt. Eiropas Komisija sedz savus un atlīdzina Elia Fernández González tiesāšanās izdevumus.

Kopsavilkums

Ierēdņi – Pagaidu darbinieki – Pieņemšana darbā – Līguma noslēgšana, lai uz laiku ieņemtu pastāvīga amata vietu – Nosacījumi

(Pārējo darbinieku nodarbināšanas kārtības 2. panta b) un c) punkts)

Saistībā ar pagaidu darbinieka, uz kuru attiecas Eiropas Savienības Pārējo darbinieku nodarbināšanas kārtības 2. panta c) punkts, celtu prasību atcelt Komisijas lēmumu, ar kuru tika noraidīta viņa kandidatūra uz pagaidu darbinieka amatu, uz kuru attiecas minētās kārtības 2. panta b) punkts, tādēļ, ka tas nav izpildījis nosacījumu par jebkāda veida darba tiesisko attiecību pārtraukšanu ar Komisiju uz sešiem mēnešiem, kas paredzēts Komisijas dokumentā par pagaidu darbinieku pieņemšanu darbā atbilstoši Eiropas Savienības Pārējo darbinieku nodarbināšanas kārtības 2. panta b) un d) punktam pastāvīgās amata vietās, ja nav konkursu izturējušu kandidātu, prasība par jebkāda veida tieša vai netieša līguma ar Komisiju neesamību vismaz sešus mēnešus nav izņēmums no Komisijas 2013. gada 16. decembra lēmuma par pagaidu darbinieku pieņemšanas darbā un nodarbinātības politiku 4. panta 6. punktu, saskaņā ar kuru “beidzoties darba līgumam, pagaidu darbinieks, uz kuru attiecas iepriekš minētās kārtības 2. panta c) punkts, var tikt pieņemts darbā, lai noteiktu laiku ieņemtu pastāvīga amata vietu, tikai tad, ja tas ir ticis izraudzīts 2. pantā noteiktās atlases procedūras beigās”, bet gan alternatīva gadījumam, ja atlases procedūra nav vajadzīga agrāko pagaidu darbinieku, uz kuriem attiecas minētās kārtības 2. panta c) punkts, pieņemšanas darbā pagaidu darbinieku amatos, uz kuriem attiecas šīs pašas kārtības 2. panta b) punkts, procedūras pārskatāmības veicināšanai.

Šāda prasība neparedz stingrāku kārtību nekā tā, kas ir paredzēta Eiropas Savienības Pārējo darbinieku nodarbināšanas kārtībā, jo tā ir mazāk ierobežojoša nekā atlases procedūras prasība. Pēdējā minētajā gadījumā par pagaidu darbiniekiem, uz kuriem attiecas minētās kārtības 2. panta b) punkts, var tikt pieņemti darbā tikai bijušie pagaidu darbinieki, uz kuriem attiecās kārtības 2. panta c) punkts un kuri ir izturējuši šo atlases procedūru, bet pirmajā minētajā gadījumā par pagaidu darbiniekiem, uz kuriem attiecas minētās kārtības 2. panta b) punkts, var tikt pieņemti darbā jebkuri bijušie pagaidu darbinieki, uz kuriem attiecās šīs pašas kārtības 2. panta c) punkts.

(skat. 25., 29. un 30. punktu)